巾山
作者：樓鑰
朝代：宋

paragraphs: 兩鼇贔屭隨西行，勢欲吸盡西江清。
是誰繚以千丈城，欲去不去豈不靈。
化爲青山鎮東溟，首冠窣堵雙崢嶸。
安輿從東喜逢迎，笑指鼇背同來登。
春殘雨足綠陰成，山鳥相和聲咿嚶。
自從半山經小亭，仰望巨石扶軒楹。
千山萬山擁翠屏，陰霾掃靜纖雲興。
翠微下有長江橫，衮衮不盡千古情。
廣軒俯瞰萬瓦平，佳處歷歷堪指名。
雪蓬蹙雲連曲肱，蜂房蟻垤棲殘僧。
扶欄更上三兩層，一覽物象無遺形。
徙倚未厭茗椀傾，長嘯兩腋清風生。
親顔甚怡輪爲停，我亦色笑喜不勝。
願我雙親俱遐齡，方瞳鍊顔華髮星，如此兩峰相對青。